Imtella' Diċembru 10, 2021 Raġel ta' 40 sena kien ikkundannat tmien snin ħabs wara li ammetta li stupra diversi drabi lil bint is-sieħba tiegħu, li meta seħħ il-każ kellha biss 14-il sena. Il-Qorti semgħet kif il-Pulizija waslilha rapport minn social worker fi ħdan l-Aġenzija Appoġġ, li min-naħa tagħha kienet ġiet infurmata li tifla partikolari setgħet kienet qed tiġi abbużata sesswalment. Meta l-Pulizija mill-Iskwadra ta' Kontra l-Vizzji tkellmet mat-tifla fil-preżenza t'ommha, din qalet li s-sieħeb t'ommha, li jgħix fid-dar magħhom f'Ħaż-Żabbar, kellu x'jaqsam magħha diversi drabi, dejjem kontra r-rieda tagħha. Hija qalet li kienet tkun rieqda f'kamritha u kienet issibu ħdejha, fejn kien jippretendi li jkollu x'jaqsam magħha, u minkejja li kienet tirrifjuta, kien jimponi ruħu fuqha xorta waħda. Ir-raġel, li ismu ma jistax jixxandar biex tkun imħarsa l-identità tal-vittma, ammetta mill-ewwel meta kkonfrontat minn omm it-tifla, u l-istess meta ġie arrestat mill-Pulizija, fejn iddikjara li kien iddispjaċih għal dak li għamel. Fil-Qorti huwa kien mixli bi stupru u attivitajiet sesswali ma' minorenni diversi drabi bejn Ottubru tal-2015 u Awwissu tal-2017. Huwa kien mixli wkoll li kkorrompa lit-tifla meta suppost kellu l-irwol li jieħu ħsiebha. Il-Qorti, ippreseduta mill-Imħallef Consuelo Scerri Herrera, innutat il-qbil bejn l-akkużat u l-Avukat Ġenerali, li f'każ ta' ammissjoni l-piena tkun ta' tmien snin ħabs effettivi, u għalhekk għaddiet biex timponi din il-piena. Huwa kien ordnat ukoll biex iħallas €575 fi spejjeż peritali.